Muldersdrift loop deur onder vlaag van misdaad | Maroela Media
Muldersdrift loop deur onder vlaag van misdaad
Minstens tien gewapende rooftogte het die afgelope maand in die Muldersdrift-omgewing in Gauteng plaasgevind.
ŉ 15-jarige meisie het wonderbaarlik oorleef nadat sy Dinsdagaand sewe keer geskiet is by ŉ huis in die area van die Avianto-landgoed.
Jarques Treptow, eienaar van die Drift Reaction-veiligheidsmaatskappy, het gesê daar was tussen 6 Oktober en 7 November minstens tien gewelddadige rooftogte in Muldersdrift.
“Ons versoek die gemeenskap om binnenshuis te bly sodra dit donker word en om elke moontlike veiligheidsmaatreël te tref om hulself te beveilig.”
Volgens Treptow is ŉ vrou vroeër die maand erg aangerand en ŉ man in die bors geskiet tydens ŉ gewelddadige aanval in Driefontein.
ŉ Paar dae later is nog ŉ man in die bors geskiet toe hy deur drie gewapende mans oorval is. Talle voorvalle het in Driefontein, Van Wyks Restant, Steynsvlei en Nooitgedacht voorgekom.
Treptow het inwoners gemaan om seker te maak hul buiteligte wat wegwys van die huis af is in werkende toestand en aan. “Moet ook nie buitetoe gaan as jy iets hoor nie; moenie deur vensters kyk nie en maak alle vensters toe en sluit alle veiligheidshekke.”
Jaco Mulder, VF Plus-leier in Gauteng, sê die Muldersdrift-gemeenskap word al vir etlike jare deur geweldsmisdaad geteister en die polisie is nie daartoe in staat om die gemeenskap te beskerm nie.
“Muldersdrift word omring deur ŉ groot aantal informele nedersettings waar werkloosheid, armoede en misdaad hoogty vier.
“Die polisie in Gauteng beskik ook nie oor effektiewe misdaadintelligensie-vermoë om misdaad te voorkom nie,” het Mulder gesê.
Genl.maj. Anna Mateisi, polisiebevelvoerder in die Krugersdorp-groepering, het gesê die polisie werk onverpoosd om ŉ deurbraak te behaal in verband met die rooftogte in die Muldersdrift-omgewing.
Kapt. Appel Ernst, woordvoerder van die polisie, het gesê daar is bewerings dat ŉ bende in die omgewing bedrywig is, maar dat daar nie beslissende bewyse vir dié bewerings gevind kon word nie.
Die Wes-Randse trio-taakspan wat verskeie sake in die omgewing ondersoek kan gekontak word met enige inligting wat hulle kan bystaan. Kontak lt.kol. Gert Kruger by 084 626 9093.
Talle vas oor beskermde spesies
Ek gaan weer vra het die polisie enige voorkomende stappe geneem soos ekstra patrollering,gereelde padblokades en indien nie hoekom nie hulle weet mos van die probleem of dink hulle dat hulle werk is net om sake te ondersoek en wie is die trio taakmag is dit n saamwerk ooreenkoms tussen die polisie GPF en sekuriteit .Ek wil weereens beswaar maak dat ons belasting moet betaal om veilig te wees maar die polisie wie se werk dit is om ons veilig te hou lyk onbekwaam om hulself veilig te hou.
Die berig bevestig net weereens dat die regering van die dag nie daartoe in staat is om die inwoners van hierdie land ingevolge hul grondwetlike mandaat te beveilig en te beskerm nie.
Steek my ook diep in die krop, Leahim.